**Fontos változások a helyi iparűzési adóban**

Településünkön a helyi iparűzési adó mértéke változatlanul az adóalap 1,6 %-a.

A továbbiakban törvény ezt nem csökkenti, de fontos, hogy a 2022 évi bevallási nyomtatványon, az arra jogosultak jelöljék, amennyiben mikro- kis-, és középvállalkozásnak minősültek, mert csak így érvényesíthetik az 1%-os adómértéket 2022 évre.

2023. január 01-től változott a helyi adókról szóló 1990. évi C. törvény 39/A. §, valamint 39/B. §-a, ami a helyi iparűzési adóalap egyszerűsített megállapítását tartalmazta:

2023. január 01-től kezdődő adóévtől

- megszűnik a személyi jövedelemadóról szóló törvény szerinti átalányadózást alkalmazó adózó egyszerűsített adóalap megállapítása, valamint

- megszűnik a 8 MFt nettó árbevételt meg nem haladó adózó egyszerűsített adóalap megállapítása, továbbá

- helyi iparűzési adóban nem lehet a továbbiakban kata adózást sem választani.

- Viszont a január 01-től hatályos 39/A. § alapján **sávos adózást lehet választani**.

A továbbiakban az adózó árbevétele fogja „csak” meghatározni, hogy választhatja-e a sávos adózást

vagy nem. Tehát akár egyéni vállalkozó, akár társas vállalkozás, akár Szja tv. hatálya alá tartozó, akár a Kata tv., akár a Tao tv… hatálya alá tartozó, az egyedüli kritérium az árbevétel lesz.

Aki nem szeretné választani a sávos adózást, annak a Htv. 39. § alapján a főszabály szerint kell megállapítania az adóalapját, az eddigieknek megfelelően május 31-ig benyújtott bevallással. Illetve a Htv. 39/B. § alapján a Kiva adózási mód is választható az arra jogosultaknak.

**Nézzük a sávos adózás részletszabályait:**

**Ki élhet a sávos lehetőséggel?**

A Htv. 39/A. § (1) bekezdés szerinti kisvállalkozó:

“Az a vállalkozó, akinek/amelynek az adóévben – 12 hónapnál rövidebb adóév esetén napi arányosítással 12 hónapra számítva időarányosan – **a bevétele nem haladja meg**

a) **a 25 millió forintot**,

b) a 120 millió forintot, feltéve, hogy az adóévben a személyi jövedelemadóról szóló törvény szerint kizárólag kiskereskedelmi tevékenységet végző átalányadózónak minősül,

(a továbbiakban az a) és b) alpont szerinti vállalkozó e § alkalmazásában együtt: kisvállalkozó). “

**Milyen sávokat állapít meg a Htv.?**

A kisvállalkozó **adó alapja** a kisvállalkozó **székhelye és telephelye szerinti önkormányzatonként** (tehát itt is, ott is ugyanannyi az adóalap, nincs megosztás!):

a) **2,5 millió forint**, **ha a kisvállalkozó bevétele** az adóévben – 12 hónapnál rövidebb adóév esetén napi arányosítással 12 hónapra számítva időarányosan – **a 12 millió forintot nem haladja meg,**

b) **6 millió forint, ha a kisvállalkozó bevétele** az adóévben – 12 hónapnál rövidebb adóév esetén napi arányosítással 12 hónapra számítva időarányosan – **a 12 millió forintot meghaladja, de a 18 millió forintot nem haladja meg,**

c) **8,5 millió forint, ha a kisvállalkozó bevétele** az adóévben – 12 hónapnál rövidebb adóév esetén napi arányosítással 12 hónapra számítva időarányosan – **a 18 millió forintot meghaladja, de a 25 millió forintot** – az (1) bekezdés b) pontja szerinti kisvállalkozó esetén a 120 millió forintot – **nem haladja meg.**

A bevétel alatt a személyi jövedelemadóról szóló törvény hatálya alá tartozó magánszemély kisvállalkozó esetében a személyi jövedelemadóról szóló törvény szerinti bevételt, más kisvállalkozó esetén a nettó árbevételt kell érteni.

Ha az adóév 12 hónapnál rövidebb, akkor az adóévi adóalap az adókötelezettség napjai alapján napi arányosítással számított időarányos összeggel egyezik meg.

**Meddig lehet bejelenteni a sávos lehetőség választását?**

A sávos adóalap-megállapítás választását az adóévet megelőző adóévről szóló **bevallási nyomtatványon** (tehát idén a 22HIPA nyomtatvány NY-01/A/9 során) az adóév ötödik hónapjának utolsó napjáig (2023. május 31-ig) kell és lehet bejelenteni.

Fontos! Ha a vállalkozó úgy dönt, hogy az egyszerűsített adóalap-megállapítást választja, akkor adóalapját a székhely és valamennyi telephelye fekvése szerinti önkormányzat felé így kell megállapítani és az erről szóló bejelentést valamennyi érintett önkormányzat felé külön-kölön határidőig megtenni.

**A sávos módszer választására a május 31-i határidő jogvesztő,** a megtett nyilatkozat végleges, későbbiekben önellenőrzéssel nem módosítható.

A tevékenységét az önkormányzat illetékességi területén kezdő vállalkozó – ide nem értve az adóköteles tevékenységét jogelőd nélkül kezdő vállalkozót – a bejelentkezési, változás-bejelentési nyomtatványon jelentheti be a tevékenység megkezdését követő 15 napon belül!

Az adóköteles tevékenységét jogelőd nélkül kezdő kisvállalkozó az első adóévről szóló adóbevallásban, tehát ha 2023-ban kezdi jogelőd nélkül a tevékenységét és sávos adózást szeretne választani, valamint tevékenységét nem szünetelteti, akkor 2024. május 31-ig benyújtandó bevallásában jelenti be az első adóévre is (tehát 2023-ra is) a sávos adózás választását.

Szüneteltetés esteén 30 napon belül kell a bevallást beküldeni.

**A kisvállalkozó e döntése a teljes adóévre vonatkozik** és mindaddig érvényes, amig arról kifejezetten le nem mond, vagy az árbevétele meg nem haladja a felső értékhatárt. A bejelentkezési, változás-bejelentési nyomtatvány végrehajtható okiratnak minősül.

Ha a vállalkozó bevétele az adóévben időarányosan meghaladja a 25 millió forintot (átalányadós kiskereskedő esetén 120 millió forintot), akkor az adó alapját **az adóévre és az azt követő adóévre** a fő szabály szerint kell megállapítania. Ha adózó a Kiva törvény alá tartozik, akkor – választása szerint – a Htv. 39/B. § alapján is megállapíthatja adóalapját.

Ha a kisvállalkozó **későbbiekben már nem a sávoknak** megfelelően kívánja megállapítani adóalapját, akkor e döntését az adóév ötödik hónapjának utolsó napjáig jelentheti be az adóhatóságnak bevallási nyomtatványán. E bejelentéssel egyidejűleg adóelőleg bevallására köteles, a bevallott adóelőleg két részletben esedékes. A kisvállalkozó az adóév ötödik hónapjának utolsó napjáig teljesítendő adóelőleg-bevallással egyidejűleg az előző adóév adójával azonos összegű adóelőleg, a következő adóév harmadik hónapjának 15. napjáig ezen összeg felével egyező összegű adóelőleg fizetésére köteles. (lásd példa)

Ha a kisvállalkozó a sávos adóalap-megállapítást alkalmazza, akkor **adóját** az adóévet követő év ötödik hónapjának utolsó napjáig köteles megfizetni.

**Az egyszerűsített adóalap megállapítást választó kisvállalkozónak adóelőleget évente csak egyszer kell fizetnie**, s amennyiben a kisvállalkozó bevétele az adott bevételi sáv felső határát nem

haladja meg az adóévben, akkor az adóévre fizetett adóelőleghez képest további adót sem kell fizetnie (az adóelőleg, bevallás benyújtása nélkül, a Htv. szövege alapján, végleges adóvá válik). Így, ha a kisvállalkozó adóévi bevétele az előző évben is irányadó bevételi sávhatárt nem lépi át, az évi egyszeri adó(előleg) fizetésen túlmenően az adóéven belül más – adókötelezettséggel összefüggő – teendője nem lesz.

**Nem kell bevallást benyújtani a következő évben, ha a bejelentéskor megállapított sávon belül marad.**

Így tehát ha 2022 évi bevallása alapján, ahol az árbevétele a 12 millió forintot nem haladta meg, 2023-as évre az első sávba kerül, aminek az előlegét 2023. május 31-én kell megfizetnie (40 ezer Ft.), majd a 2024. évben már látja, hogy 2023-ban az árbevétele valóban 12 millió forint alatt volt, akkor ebben az esetben nem kell bevallást benyújtania.

Valamint 2024. május 31-ig ismét a 40 ezer Ft kerül előírásra, mint 2024. évi adóelőleg.

Amennyiben sávot vált az árbevétele alapján, úgy a bevallását adóévet követő év május 31-ig kell benyújtania, és ezzel együtt az adót megfizetni, vagy a túlfizetést realizálni.

Amennyiben 2023 évtől a sávos adózást választják, úgy a 2023. március 15. napján esedékes, korábban bevallott adóelőleget annak eredeti esedékességekor meg kell fizetni és a sáv szerinti adóelőleg különbözet 2023. május 31-én válik esedékessé.

Ha a kisvállalkozó a sávos adóalap-megállapítást alkalmazza, akkor a helyi iparűzési adóban adómentességre, adókedvezményre és adócsökkentésre nem jogosult.

Htv. 51/Q. § alapján a 2022. szeptember 01-től helyi iparűzési adóban is KATA adózást alkalmazó vállalkozó a 2022. évben kezdődő adóévről 2023. május 31-ig nyújthat be adóbevallást.

Amennyiben az ezen előbbi vállalkozó 2023. január 01-jétől **nem kívánja** az iparűzési adó alapját **a sávos** módszer szerint megállapítani, akkor e döntését 2023. május 31-ig köteles – a bevallási vagy a bejelentkezési, változás-bejelentési nyomtatványon – bejelenteni az adóhatósághoz. A bejelentéssel egyidejűleg a 2023. január 01. és a 2024. június 30. közötti előlegfizetési időszakra 60 ezer Ft. adóelőleget is be kell vallani, amelyet két részletben kell megfizetni, 2023. május 31-ei esedékességgel 40 ezer Ft-ot és 2024. március 18-ai esedékességgel 20 ezer Ft-ot.

Ha 2022. szeptember 01-től helyi iparűzési adóban is **KATA** adózást alkalmazó vállalkozó december 31-én is aktív adózónk volt és kifejezetten nem mond le a sávos adózás alkalmazásáról, akkor azzal a vélelemmel kell élni, hogy az iparűzési adó alapját 2023. január 01-jétől az első sávban meghatározottak szerint kívánja teljesíteni.

**Példa:**

Amennyiben a bevallás alapján a sávos adóalap megállapításról

1. nyilatkozatot nem tesz 2023. május 31-ig

2023. március 15. adóelőleg fizetési kötelezettsége keletkezik a korábbi bevallás alapján

2023. május 31. 2022. évi adókülönbözet fizetési kötelezettsége lesz

2023. szeptember 15. adóelőleg fizetési különbözet

2024. március 15. 2022. évi teljes adó fele, mint 2024. évi adóelőleg (fő szabály szerint)

1. nyilatkozatot tesz 2023. május 31-ig

2023. március 15. adóelőleg fizetési kötelezettség korábbi bevallás alapján

2023. május 31. 2022. évi adókülönbözet fizetése

2023. május 31. 2023. évi adóelőleg fizetése a bevételi sáv alapján azzal, hogy az összeg a 2023. március 15-ei előleggel csökkentésre kerül

2023. szeptember 15. nincs sem előleg jelentési, sem fizetési kötelezettsége

2024. március 15. nincs sem előleg jelentési, sem fizetési kötelezettsége

Az az adózó, aki 2022. január 01. és 2022. augusztus 31. közötti időszakban KATA adóalany volt, de 2022. szeptember 01. és 2022. december 31. között nem választotta a KATA adózást helyi iparűzési adóban és nem is szüneteltette tevékenységét, a 2022. szeptember 01. és 2022. december 31. között időszakáról bevallást kell adjon **2023. május 31. napjáig**. Amennyiben az egyszerűsített (sávos) adózást szeretné választani, azt **jelölnie kell a bevalláson** (és csak bevalláson, bejelentésen nem lehet).

Egyéni vállalkozói tevékenység szüneteltetése esetén bevallást minden esetben 30 napon belül kell benyújtani.

Balatonvilágos Község Önkormányzata